Miljoene glo aan munisipaliteit se ‘ontbyt’ besteeDie ontbyt het glo R5 miljoen gekos. (Foto: Unsplash) Die koste verbonde aan ŉ ontbytgeselligheid van die Zululand-distriksmunisipaliteit – wat glo ŉ allemintige R5 miljoen beloop het – is nou die onderwerp van ŉ omvattende ondersoek. Die LUR vir samewerkende regering en tradisionele sake in KwaZulu-Natal, Sipho Hlomuka, het sy departement opdrag gegee om die omstandighede rondom die geselligheid, en die bedrag geld wat daaraan bestee is, te ondersoek. “Die ondersoek sal bepaal of die toestemming van die raad vir die uitgawe gevra is, asook enige ander kwessie wat verband hou met die sogenaamde ontbyt,” sê Senzelwe Mzila, woordvoerder van die departement. Die LUR het gewaarsku dat hy nie sal huiwer om stappe te doen wanneer bewerings van wangedrag gemaak word nie. Daily News het berig burgemeester Thulasizwe Buthelezi het die sakeontbyt in die Elangeni Hotel in Durban oënskynlik sonder die raad se goedkeuring aangebied.